钦定古今图书集成/明伦汇编/官常典/第782卷 > 崔善为
## 钦定古今图书集成/明伦汇编/官常典/第782卷 > 崔善为

按《唐书》本传，“善为，贝州武城人。祖颙，为魏散骑侍郎。
善为巧于历数，仕隋，调文林郎，督工徒五百营仁寿
宫。总监杨素索簿阅实，善为执板暗唱，无一差谬，素
大惊，自是四方有疑狱，悉令按讯，皆究其情。仁寿中，
迁楼烦司户书佐。高祖为太守，尤礼接。善为见隋政
日紊，密劝高祖图天下。及兵起，署大将军府司户参”
军，封清河县公。擢累尚书左丞，用清察称。诸曹史恶
之，以其短而伛嘲曰：“曲如钩，例封侯。”欲沮罢所任。帝
闻，勉之曰：“昔齐末奸吏歌《斛律明月》，而高纬暗不察，
至灭其家。朕虽不德，幸免是因。”下令购谤者，谤乃止。
傅仁均撰《戊寅历》，李淳风诋其疏。帝令善为考二家
得失，多所裁正。贞观初，为陕州刺史。时议户猥地狭
者徙宽乡。善为奏：“畿内户众而丁壮悉籍府兵，若听
徙，皆在关东，虚近实远，非经通计。”诏可。历大理、司农
二卿。坐与少卿不平，出为秦州刺史。卒，赠刑部尚书，
谥曰忠。初，天下既定，群臣居丧者皆夺服。善为建言
其敝，武德二年，始许终丧，然犹时以权迫不能免，如
房元龄、褚遂良者众矣。